Mateo 14 HUBNT - Nu uwítin Herodes, Galileanmaya ainan - Bible Search\nJuan imakratin maamu\n1Nu uwítin Herodes, Galileanmaya ainan apuri nu Jesúsan pachis chichaina asarmatai, nuna antuk 2nina inatairi ainan chicharuk: “Nuka Juan imakratin mantamnawa nu senchirtin jas nantakin asa, wainchatai ainancha iwainawai”, tusa tinaiti.\n3-5Nunaka Juan maatarma tusa ni timaunam Juankan maawaru asarmatai tinaiti. Yaunchuk nina yachi Felipen nuwen Herodías naartinan juruki nuatak pujakai, Juan Herodesan chicharuk: “Apu, amina yatsumi nuwe jurukmeka nuatkam pujumaitsume”, tusa tinaiti.\nTusa tama Herodes kajek maattsa wakerayat, shuar aina Juanka Yuusnumian chichaawai tuina asarmatai, nitan ashamak, ayatik cárcelnum egkearum cadenajai jigkartaarma tusa inaisauwaiti.\n6Tura pujai apu Herodes akinamu tsawaarmatai, Herodíasan nawantri irar aina iruuntramunam ajapeen wajan jantsemkai, Herodes nu nuwa jantsemmaurin senchi wakerukuiti. 7Tura asa chicharuk:\n“Ashi ame wakeramu seatkumnaka imatiksanak amastajme”, tusa tinaiti. 8Tusa tama Herodíasa nawantrisha nukurin iniasu, tura nina nukuri akattram Herodesan jeari chicharuk:\n“Juan imakratna nuna muuke tsupikam platonam egkeram surusta”, tusa tinaiti.\n9Nu tama apu Herodes wake meseku tumayat: “Nekas amastajai ame wakeramu seatkumnaka” tusa tamaun, irar ainasha ashi antukaru asarmatai, 10suntar ainan chicharuk: “Werum Juan cárcelnum achikam egketa nuna muuke tsupirkarum susatarma”, tusa ishiakuiti. Turamu asar Juankan muuknum tsupikaruiti. 11Turawar Juankan muuken platonam egkerar juki itantaruiti. Tura Herodíasa nawantrin susaru, turam juki nukurin susauwaiti.\n12Turawarmatai Juankan unuinatairi aina taruawar iyashi jukiar, ikusar ikuinak Jesúsan weriar ujakaruiti.\n(Mr 6.30-44; Lc 9.10-17; Jn 6.1-15)\n13Jesús nuna nekaamtai, jiinkiar kanunam egkemrar nugka agkantunam wearuiti. Tumawaru ai shuar ainasha nekaawar, amaigkar ni chicharkartamun antukartasa yaaktan ikuinak kukar wearuiti. 14Jesús kanunmaya jiinkama nukap shuar iruunar ainan wainkauwaiti. Tura wainak nitan wait anentrauwaiti. Tura jan ikaankarmataisha pegker amajsauwaiti. 15Etsa aka asamtai, Jesúsan unuinatairi aina Jesúsan jeariar chicharainak:\n“Etsa akawai, juigka ika chikichik shuarkesha pujachmaunam kaunkaji. Tuma asamtai shuarka ishiakta, yaaktanam jeattak jea matsata ai jeawar, nita yuatnun sumakarti”, tusa tuina.\n16Tusa tuinakai Jesús nina unuinatairi ainan chicharuk:\n“Nitaka wemain ainatsui, atum nita yuatnuka susatarma”, tusa tinaiti.\n17Takai nita chichainak:\n“Juigka atsurtamji, ayatik cinco pan, nuiya jimarchik namak arutramji”, tusa tuina.\n18Tusa tuinakai Jesús nitan chicharuk:\n“Nu wina surustarma”, tusa tinaiti.\n19Takai ejétim shuar ainan chirichrinam matsas, cinco pan aun, tura jimar namakan juki wajas, nayaimpinmani pagkai aparin maaketi, tusa, pankan puur ni unuinatairi ainan tinamkauwaiti. Turawaram shuar ainan nita tinamkaruiti. 20Turawaram ashi yuawar shir aneasaruiti, tura ampintrau aina doce chagkinnum aimkaruiti. 21Nuna yuawaruka nuwa aina, tura uchi ainajai nekapmatsuk, aya aishmag uun ainak nekapmaram, cinco mil shuar ajakuiti.\n(Mr 6.45-52; Jn 6.15-21)\n22Nuna tura nui nigka shuar ainajai chichaak pujak, nina unuinatairi ainan chicharuk:\n“Atumka botenam egkemarum emkarum kucha amain katigtarma tusa nitanka akupkauwaiti. 23Shuar ainan ashi akatar ikuak”, Jesúska aparin aujsattsa, nigki nainnum wakauwaiti. Tuma nui pujus aparin aujuk pujai etsa akaikinaiti. Tumamtaisha nuig pujau. 24Botenam egkemrar kucha ajapeen wena, tuma wenai nase senchi nasentuk umpuamu asa, entsa tsukatuk botenka ukaittak amaju. 25Tsawastatuk jai, imaniamunam pachitkau Jesúscha entsanam wekaas wea. 26Tumattamaun nina unuinatairi aina wainkaru, turasha nekacharu. Tumaina asar wakaniti tusar ashamkaru. Tumainak senchi chichainak:\n“Juka wakaniti”, tusa tuina.\n27Nuna tusa tuinakai Jesús nitan chicharuk:\n“Wiyaitjai, ashamrukairpa”, tusa tinaiti.\n“Apuru, nekas ametkumka, winasha entsanam wekasata turutta, wisha wekaasan ame wajam nui taatjai”, tusa tinaiti.\n29Tusa takai Jesús chicharuk:\n“Takumka winita”, tusa tinaiti.\nNu tamauwaik Pedrosha botenmaya jiinki entsa najama wekaas, Jesús wajamunam jeantasa wea. 30Turasha nase senchi nasentuk entsa tsukatmamtikmaun iikma ashamkau. Tuma entsanam wayak:\n“¡Apuru, achirkata!” tusa tinaiti.\n31Tusa takai Jesús uwejnum achik chicharuk:\n“¡Winaka imanisam enentaimturtsumek! ¿Urukamtai nekaspapita turuttsume?” tusa tinaiti.\n32Jesús Pedrojai botenam egkemramtai nasegka megkaakauwaiti. 33Tumamtai nina unuinatairi aina botenam chumpiruka Jesúsan tikishmatrar chicharainak:\n“Ameka nekas Yuusa uchiriyaitme”, tusa tiaru ainawai.\nJesús Genesaretnumia ja ainan pegker amajsamu\n34Kuchanam katigkar nugka Genesaretnum jeawaruiti. 35Tumainan wainkar nu yaaktanmagka chichaman ashi etseraruiti, turawarmatai ja ainan Jesús pujamunam ashi ikaankaruiti. 36Turawar chichainak:\n“Inaikartusta amina nugkutairmin yantamegsha antigkarmi”, tusa tuina. Tura shuar nina nugkutairin antigkuka ashi pegker jasaruiti.